Claus Marcuslund

Claus Svelmøe Marcuslund (født 17. november 1964) er en dansk musikproducer, sangskriver og digter. Marcuslund har været producent på app'en Fag­te­san­g­bog­en med kendte danske børnesange. Han har udgivet sin egen musik på SoundCloud, iTunes og Spotify.

Baggrund 
I 1984 blev han student fra Midtfyns Gymnasium i Ringe. Han har officiel bopæl i Årslev på det centrale Fyn. I 1997 udgav han en EP kaldet "Chrysalis". For at gøre "Chrysalis" tilgængelig for offentligheden, grundlagde Marcuslund et musikselskab ved navn Claus Marcus Music. Han forkortede sit efternavn, men opgav ideen efter at have lært, at der er en tysk kunstner ved navn Claus Marcus. I 2007 omdøbte han Claus Marcus Music til Nixound.

Børnesex-sag i USA

Anholdelse og tiltale 
Den 11. juli 2023 blev Marcuslund anholdt, da han ankom med fly til Los Angeles i Californien. Her var han rejst til fra København for at rejse videre til byen Fresno, men han vidste ikke, at han var blevet lokket i en fælde. For den person fra Fresno, som han havde kommunikeret med, viste sig at være en undercoveragent.  Agenten havde i et pædofilt forum på det mørke internet udgivet sig for at være en kvinde med en syvårig datter. Marcuslund skulle ifølge de amerikanske myndigheder have skrevet til agenten: "Jeg er fra Skandinavien. Professionel musikproducer/sangskriver og digter, og yeah, jeg er også pædofil."

Kommunikationen med den amerikanske agent startede i januar 2023. Over de følgende måneder sendte danskeren beskeder både via den mørke hjemmeside og den krypterede beskedtjeneste Telegram. Ifølge de amerikanske myndigheder skulle han i den forbindelse have sendt billeder af seksuelle overgreb mod børn og skrevet om, at han ønskede at have sex med kvinden og udnytte hendes barn. Desuden skulle han have talt med agenten om muligheden for at få et barn sammen med henblik på, at han kunne udnytte den nyfødte.

Den føderale anklagemyndighed i Fresno indbragte sagen for en føderal domstol i Californien. Her besluttede en anklagejury, at der skulle rejses tiltale mod manden. Anklagejuryen har rejst tiltale i to forhold. Det ene drejer sig om børneporno, mens det andet drejer sig om forsøg på at lokke og tvinge en mindreårig til seksuel udnyttelse. Ifølge en pressemeddelelse fra anklagemyndigheden i Californiens østlige distrikt, er strafferammen op til livstid i fængsel, hvis han kendes skyldig.

Marcuslund har siddet varetægtsfængslet, siden han blev anholdt i juli. Ifølge retsbogsudskrifter fra indledende retsmøder i sagen, nægter han sig skyldig i anklagerne. Selvom hans formodede lovovertrædelser i første omgang er begået på computere og telefoner i Danmark, har de amerikanske myndigheder valgt at retsforfølge sagen i USA.

Lignende sager 
Kai Lundstrøm Pedersen er en dansk forhenværende it-konsulent fra Randers, som ved en amerikansk domstol i 2012 blev idømt 30 års fængsel i en sag om børneporno og afpresning af en 11-årig amerikansk pige. Han blev anholdt i staten New York den 3. september 2010, da han var på ferie. Han afsoner sin dom i det føderale fængsel Federal Correctional Institution, Oakdale i Louisiana og vil blive løsladt som 86-årig den 27. marts 2036.

Den 1. september 2017 blev den 49-årige dansker Henrik Nicolai Styles idømt 325 års fængsel for download af børneporno i den amerikanske delstat Virginia. Han havde bo- og opholdstilladelse i USA på et såkaldt greencard og var bosat i Dinwiddie County i staten Virginia i det østlige USA, da han den 27. september 2016 blev han anholdt. Han erkendte sig skyldig i 37 sigtelser for download af børneporno. På grund af forlig med anklagemyndigheden kan han blive løsladt efter 25 år. Styles afsoner sin dom i statsfængslet Lunenburg Correctional Center – og hans løsladelsesdato er den 2. maj 2039.

Udvalgt diskografi

Som guitarist 
 The Scarab – "Dub Life" (1996)
 Mental Generation – "Cafe Del Mar (Underworld Mix)" (1996)
 Sunzet – "Winter Sunshine" (1997)

Som producer 
 Claus Marcuslund – "Chrysalis" (1997)
 Claus Marcuslund – "Out of the Blue" (2011)
 Claus Marcuslund – "Glendalough" (2011)
 Claus Marcuslund – "Woodsong" (2017)
 Claus Marcuslund – "Gemini" (2017)

Se også 
 Kai Lundstrøm Pedersen

Referencer

Eksterne henvisninger 
 www.clausmarcuslund.com, officiel hjemmeside
 Claus Marcuslund på Discogs

Musikproducere fra Danmark
Sangskrivere fra Danmark
Digtere fra Danmark
Danskere fængslet i udlandet